《和荣安中道中见梅》
宋代·郭印

春来无奈客愁新，一破衰颜粉面匀。
笑折繁枝头带雪，想成青子颊生津。
真香未许兰为佩，仙质何妨缟作巾。
勿怪天公多著意，为怜风韵冠群伦。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。